b'\n_START_ARTICLE_\nRho-s\xc3\xb5ltuv proteiinkinaas\n_START_PARAGRAPH_\nRho-s\xc3\xb5ltuv proteiinkinaas (ROCK, Rho-kinaas) on AGC kinaasiperekonna seriin/treoniin kinaas, mille aktiveerivad Rho-perekonna v\xc3\xa4ikesed GTPaasid._NEWLINE_Rho-kinaas fosfor\xc3\xbcleerib mitmeid ts\xc3\xbctoskeleti d\xc3\xbcnaamikaga seotud substraate ning on sellega rakkude kasvu, migratsiooni, metabolismi ja apoptoosi regulaator._NEWLINE_ROCK-i k\xc3\xb5rvalekaldeid normaalsest aktiivsusest seostatakse mitmete haigustega, mis on p\xc3\xb5hjustatud rakkude v\xc3\xb5imetusest relakseeruda (l\xc3\xb5dvenduda). Nendeks on n\xc3\xa4iteks s\xc3\xbcdame- ja veresoonkonna haigused.\n_START_SECTION_\nStruktuur\n_START_PARAGRAPH_\nRho-kinaasi struktuur koosneb kolmest osast: N-terminaalne kinaasidomeen, keskel asuv teisese heeliksi (coiled-coil) ala ja C-terminaalne plekstriini homoloogia ala. Teisese heeliksi ala sisaldab Rho-seostumisdomeeni ning plekstriini homoloogia domeen ts\xc3\xbcsteiinirikast ala.\n_START_SECTION_\nIsovormid\n_START_PARAGRAPH_\nRho-kinaasil on kaks isovormi, ROCK-I (ehk Rho-kinaas \xce\xb2 ehk ROK\xce\xb2) ja ROCK-II (ehk Rho-kinaas \xce\xb1 ehk ROK\xce\xb1). M\xc3\xb5lema molekulmass on umbes 160 kDa. ROCK isovormide \xc3\xbcldine aminohappeline j\xc3\xa4rjestus on 65% ulatuses homoloogiline, kusjuures kinaasidomeeni sarnasus on 92%. Seet\xc3\xb5ttu on nende toime ja funktsioonid rakkudes sarnased._NEWLINE_Rho-kinaas on organismis laialdaselt ekspresseeritud, kusjuures isovormidel on erinev lokalisatsioon: ROCK-I on enam ekspresseeritud kopsudes, skeletilihastes, neerudes, maksas, p\xc3\xb5rnas, testistes ja pankreases, kuid ROCK-II rohkem ajus ja s\xc3\xbcdames.\n_START_SECTION_\nRegulatsioon\n_START_PARAGRAPH_\nRho-kinaasi aktiivsust reguleerib molekulisisene autoinhibeerimine. Mitteaktiivses olekus on plekstriini homoloogia ja Rho-sidumisala seostunud sama valgumolekuli N-terminaalsesse piirkonda (nn suletud konformatsioon). ROCK-i muudab aktiivseks Rho seostumine ning sellele j\xc3\xa4rgnev kinaasi kinnitumine plasmamembraanile._NEWLINE_Kui Rho on seotud GDP-ga, on ta mitteaktiivne (Rho-GDP), ja GTP-ga seotuna aktiivne (Rho-GTP). Puhkeolekus stabiliseerib mitteaktiivset Rho-GDP olekut guaniini nukleotiidi dissotsiatsiooni inhibiitor. Vastusena rakuv\xc3\xa4listele m\xc3\xb5jutajatele (nt l\xc3\xbcsofosfatid\xc3\xbc\xc3\xbclhape) transporditakse Rho-GDP plasmamembraani l\xc3\xa4hedale ning muudetakse guanosiinnukleotiidi vahetusfaktorite vahendusel aktiivseks GTP-ga seotud vormiks. Aktiveeritud Rho-GTP saab seostuda ROCK-ile, mille tulemusel muutub kinaasi konformatsioon avatuks ja kinaas aktiivseks._NEWLINE_Rho-kinaasi aktiveerib ka lipiid arahhidoonhappe seostumine plekstriini homoloogia alasse v\xc3\xb5i kaspaas-3 (ROCK-I puhul) ja grans\xc3\xbc\xc3\xbcm B (ROCK-II puhul) vahendatud l\xc3\xb5hustamine C-terminaalis, mis muudab ens\xc3\xbc\xc3\xbcmi p\xc3\xbcsivalt aktiivseks.\n_START_SECTION_\nSubstraadid\n_START_PARAGRAPH_\nRho-kinaas kuulub basofiilsete seriin/treonin proteiinkinaaside hulka, mist\xc3\xb5ttu on tema fosfor\xc3\xbcleeritavas substraadis fosfor\xc3\xbc\xc3\xbclr\xc3\xbchma aktseptoorse seriini- (Ser) v\xc3\xb5i (Thr) treoniinij\xc3\xa4\xc3\xa4gi l\xc3\xa4hedal eelistatud aluselised aminohappej\xc3\xa4\xc3\xa4gid (arginiini- (Arg) ja l\xc3\xbcsiinij\xc3\xa4\xc3\xa4k (Lys)). ROCK-i substaatidele on iseloomulik fosfor\xc3\xbcleerimissaidi aminohappeline j\xc3\xa4rjestus Arg/Lys-X-Set/Thr v\xc3\xb5i Arg/Lys-X-X-Set/Thr, kus X t\xc3\xa4hendab \xc3\xbcksk\xc3\xb5ik mis aminohappej\xc3\xa4\xc3\xa4ki._NEWLINE_Rho-kinaasil on rakus rohkem kui 20 substraati, millest enamik on aktiini ts\xc3\xbctoskeleti regulatsiooniga seotud valgud. Kuna ROCK-I ja ROCK-II kinaasi domeenid on 92% ulatuses sarnased, pole t\xc3\xb5estust, et erinevad Rho-kinaasi isovormid fosfor\xc3\xbcleerivad erinevaid substraate.\n_START_SECTION_\nHaigused\n_START_PARAGRAPH_\nUuringud on n\xc3\xa4idanud, et Rho-kinaasi h\xc3\xa4irunud aktiivsus on seotud mitme haiguse, n\xc3\xa4iteks k\xc3\xb5rgverer\xc3\xb5hkt\xc3\xb5ve, s\xc3\xbcdame p\xc3\xa4rgarteri ja aju vasospasmi, ateroskleroosi, infarkti ja s\xc3\xbcdamepuudulikkuse v\xc3\xa4ljakujunemisega._NEWLINE_Ainus kliinilisse kasutusse j\xc3\xb5udnud Rho-kinaasi inhibiitor on Fasudil ehk HA-1077. Fasudil v\xc3\xb5eti kliinilisse kasutusse 1995. aastal Jaapanis ning seda kasutatakse tserebraalse vasospasmi ravis. Kuna Fasudil on n\xc3\xa4idanud kasulikku m\xc3\xb5ju mitme kardiovaskulaarse haiguse ravis, on ROCK-ist saanud oluline farmaatsit\xc3\xb6\xc3\xb6stuse sihtm\xc3\xa4rk.'